《仰高堂外看山》
宋代·丘葵

半生劳仰止，今日忽堕前。
如忘形骸友，相对亦屹然。
此心有全形，动静无尘缘。
遥睇层层碧，群仙室其巅。
我欲往从之，於道恐未然。
但当安所止，万物同此天。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。